Jasmin-moord: Oom in hof | Maroela Media
Talle mense, waarvan die meeste pienk T-hemde aangehad het, het Dinsdag by die Brakpan-landdroshof bymekaargekom voor die hofverskyning van die man wat van die moord en verkragting van die vierjarige Jasmin Pretorius verdink word. Die verdagte is Jasmin se oom.
Jasmin het 'n pienk T-hemp aangehad op die dag wat sy vermoor is.
Wynand Kruger (11) is een van die paar kinders wat opgedaag het om hul ondersteuning aan Jasmin se familie te betoon. Hy het 'n plakkaat gedra met die woorde: "Bring terug die doodstraf. Ons soek geregtigheid vir kinders, bring hom uit".
Daar is 'n groot polisieteenwoordigheid buite die hof nadat betogers tydens die verdagte se vorige hofverskyning buite die hof amok gemaak het.
Die 23-jarige verdagte is Saterdag, 28 Desember in hegtenis geneem nadat Jasmin as vermis aangemeld is. Die polisie het familielede ondervra en ontdek dat die verdagte nie 'n geloofwaardige weergawe van die gebeure kan gee nie. Hy het later ingegee en 'n verklaring afgelê waarna hy die polisie na die meise se liggaam geneem het. Haar liggaam was onder 'n bed in haar pa se woonstel in Voortrekkerstraat in Brakpan weggesteek.
Wat gaan werklik gebeur as daai man borg kry? Is dit nie maar veiliger binne, as buite die tronk vir hom nie?